7 vas oor ploftoestelleVan die toestelle waarop beslag gelê is. Foto: Verskaf Die polisie het oor die naweek in twee afsonderlike voorvalle in Noordwes en Limpopo altesaam sewe verdagtes in hegtenis geneem vir die besit van ploftoestelle. Brig. Vishnu Naidoo, nasionale polisiewoordvoerder, het gesê die ploftoestelle was moontlik bedoel om kitsbanke mee oop te blaas. “Die polisie het op inligting gereageer en spesiale operasies in albei provinsies uitgevoer,” het Naidoo gesê. “In die eerste voorval is beamptes na die Seraleng-nedersetting in Brits, Noordwes, waar drie verdagtes tussen 27 en 29 jaar oud in hegtenis geneem is. Altesaam 20 ploftoestelle is in hul besit gevind, waarop beslag gelê is.” Naidoo het gesê die beamptes is vandaar na ŉ ander nedersetting waar die polisie na ŉ swart BMW met drie insittendes gaan soek het wat glo beplan het om ŉ kitsbank by ŉ plaaslike winkelsentrum oop te blaas. “Die voertuig is opgespoor en tot stilstand gedwing. Die polisie het beslag gelê op die voertuig waarin verskeie inkriminerende items gevind is en die drie verdagtes is in hegtenis geneem.” In die ander voorval is ŉ 36-jarige vrou by die Beitbrug-grenspos in Limpopo in hegtenis geneem. “Die polisie het ŉ roetine soektog by die grenspos uitgevoer en verskeie dele van ploftoestelle gevind.” Die verdagtes moet binnekort in die hof verskyn op aanklagte van die besit van onwettige ploftoestelle en sameswering om ŉ misdaad te pleeg.